Pinlig ingeniør-skandale for milliardflyplassen
To år etter at Berlin Brandenburg flyplass skulle stått ferdig, er den fortsatt ikke i bruk - og vil trolig ikke være det på flere år. En av hovedgrunnene til det er røykventilasjonsanlegget som var kraftig forsinket og hadde tekniske mangler. Magasinet Stern har snakket med mannen som var ansvarlig for anlegget - og som fikk sparken fra prosjektet i mai i år.Han skal ved en rekke anledninger ha presentert seg som utdannet ingeniør, ifølge magasinet. Den tekniske tegneren kalte først beskyldningene om tittel-svindel «fullstendig absurde» da magasinet tok kontakt. I neste intervju modererte han seg derimot kraftig: - Det stemmer at jeg hadde et visittkort hvor det sto at jeg er ingeniør, men det var en feil, sier Alfredo di Mauro til Stern. - De har trodd at jeg er en ingeniør og det har jeg ikke protestert mot. Bakgrunn: Den store flyplass-fiaskoenFlyplassjef Hartmut Mehdorn begrunnet avskjedigelsen i mai med at den ansvarlige «planla Anlegg 14 slik at det ikke kan brukes i sin nåværende form». Ingeniørselskapet som er ansvarlig for hovedflyplassen har valgt ikke å svare Stern på om de kjente tegnerens manglende utdannelse da han fikk ansvaret for det viktige brannvernanlegget. Di Mauro påpeker i sin samtale med magasinet Stern at han ikke har vært alene om prosjektet, men planlagt det sammen med 40 til 50 fagpersoner. Flyplassen ønsket ikke å kommentere om de vil forfølge saken videre.Den misvisende ingeniør-tittelen er bare én i rekken av skandaler som har rammet det tyske prestisjebygget: * En hemmeligstemplet rapport fra våren 2012 - da flyplassen opprinnelig skulle ha åpnet - viste at den hadde over 20.000 feil og mangler. * Kostnadene for prosjektet har est ut, og vil nå komme på over 47 milliarder kroner, ifølge anslag. * Flyplassen skulle etter planen kunne ta imot over 30 millioner passasjerer i året, men kan nå maksimalt ta i mot 27 millioner mennesker. Det er omtrent like mange som de 26,3 millionene passasjerer Berlins to eksisterende flyplasser, Tegel og Schönefeld tok imot i 2013. Dermed blir man trolig nødt til å holde minst en av de gamle flyplassene åpne likevel. Innvielsen av hovedflyplassen har allerede blitt utsatt fire ganger, og de siste beskjedene er at den trolig vil åpne en gang i 2016.
Mannen som fikk ansvaret for lage brannventilasjonen på Berlins nye hovedflyplass var ikke utdannet ingeniør!